Hujjat qabul qilishni boshlagan O‘zbekiston OTMlari, Darbanddagi bojxona punkti, Olmaotada qayiqqa aylangan Tesla va kunning boshqa muhim yangiliklari

20-iyunning e’tiborga molik yangiliklari — “Daryo”ning kechki dayjestida.

1. O‘zbekiston OTMlarida hujjat qabul qilish boshlandi. Komissiyalar 09:00 dan 18:00 gacha ishlaydi. Hujjatlarni qabul qilish 20-iyulgacha davom etadi.
2. “Darband” yo‘l-patrul xizmati postiga yondosh hududda bojxona punkti ochiladi. Punkt shtati 15 kishidan iborat bo‘lib, ular Davlat bojxona qo‘mitasi bo‘linmalarini va Oliy harbiy bojxona institutini qisqartirish hisobiga ajratilgan.
3. O‘zbekistondagi chet elliklarning viza muddati 23–24-iyun kunlari o‘tib ketsa, ular jarimaga tortilmaydi. O‘zbekiston aeroportlaridan xalqaro aviareyslarning kelish va ketish vaqtlaridagi ehtimoliy o‘zgarishlar hamda qo‘shni davlatlar bilan chegaralardagi ayrim o‘tish joylarida vaqtinchalik cheklovlar o‘rnatilishi munosabati bilan shunday qarorga kelindi.
4. Ilon Mask suv ostida qolgan Olmaotada qayiqqa aylangan Tesla videosini ko‘rsatdi. 17-iyun, juma kuni Olmaotadagi suv toshqini vaqtida Tesla Model S haydovchisi ushbu elektromobilda toshqin ostida qolgan tunnelda suvdan kechib o‘tayotgani aks etgan videoni haydovchining do‘sti YouTube’ga joylagan.
5. Blue Origin kompaniyasi New Shepard kosmik kemasini yana bir marta sinovdan o‘tkazdi. Qurilma ekipajsiz holatda BE-3 dvigateli yordamida taxminan 100 km balandlikka ko‘tarildi.
Diqqat, diqqat! “Daryo”ning Telegram’dagi rasmiy kanali — “Toshqin ‘Daryo’”ga obuna bo‘lib, yangiliklardan ovozli ko‘rinishda bahramand bo‘lishingiz mumkin.